– Vi gir bort tunnelen dersom noen har et egnet formål. De som ønsker tunnelen må sende oss en søknad, forteller fylkesrådmann Egil Johansen til tb.no.

– Dyrt

Beregninger Statens vegvesen har gjort viser at det vil koste rundt 135 millioner kroner å oppgradere den rundt 2 kilometer lange tunnelen. Oppgraderingen trengs for å oppfylle dagens krav om tunnelsikkerhet.

For dyrt mener Vestfold fylkeskommune, som nå eier den 30 år gamle tunnelen.

– Det er ufornuftig å bruke 135 millioner på å få den i stand, mener Johansen.

Bruk fantasien

Derfor er han positiv til at tunnelen kan brukes til annet enn biltrafikk i fremtiden. Fylkeskommunen er derfor villig til å gi den bort. Hva slags formål tunnelen skal brukes til er foreløpig i det blå. Kanskje du har en god idé?

– Slipp fantasien løs, er oppfordringen fra fylkesrådmannen.

Tidligere har det kommet forslag om å lage skitunnel. Det har også kommet forslag om å oppbevare kunst i tunnelen.

LES OGSÅ: Holmestrand har skitunnelen

Bygger ny tunnel og togstasjon

Holmestrandtunnelen ble stengt for trafikk den 2. januar 2012 og overtatt av Jernbaneverket i 2 år i forbindelse med utbygging av ny jernbanetunnel og ny togstasjon.

Tanken var å få gjenåpnet tunnelen for trafikk i 2014. Men Jernbaneverket trenger tilgang til tunnelen sannsynligvis fram til sommeren 2017 for å ferdigstille den nye togstasjonen inne i fjellet.

SE BILDER: Gjennomslag i jernbanetunnelen i Holmestrand

SE VIDEO: Slik blir den nye togstasjonen i Holmestrand. Saken fortsetter under videoen.

– Tåler mer sentrums-trafikk

Men Statens vegvesen mener altså at det vil koste 135 millioner kroner å få tunnelen i stand etter gjeldende EU-direktiver, står det i fylkesrådmannens innstilling til Hovedutvalg for samferdsel, areal og miljø. Saken skal opp til behandling den 3. desember.

Men så mange millioner kroner er altså ikke fylkeskommunen interessert i å bruke på tunnelen. Det betyr at trafikken i fremtiden vil gå gjennom Holmestrand by.

– Vår mening er at veien som går gjennom sentrum i dag tåler den økte trafikkmengden som en stengt tunnel medfører, forklarer Johansen.

Det har også vært diskutert om det skal lages en ny vei gjennom byen der togtraseen ligger i dag.

Nå som tunnelen er stengt viser beregninger gjort av veivesenet at sentrum belastes med ca. 1.100 flere kjøretøy i døgnet. Legger man til den eksisterende trafikken så er det rundt 3.000 kjøretøy i døgnet.

LES OGSÅ: Beboere i sentrum reagerer på økt trafikk

LES OGSÅ: Dette skrev TB da tunnelen var 20 år